NARIADENIE KOMISIE (ES) č. 549/2009
z 24. júna 2009,
ktorým sa mení a dopĺňa nariadenie (ES) č. 214/2001 ustanovujúce podrobné pravidlá pre uplatňovanie nariadenia Rady (ES) č. 1255/1999 o intervencii na trhu s odtučneným práškovým mliekom
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 43 písm. d) spolu s jeho článkom 4,
keďže:
(1)
V článku 10 ods. 1 písm. f) nariadenia (ES) č. 1234/2007 sa ustanovuje verejná intervencia uplatňovaná na odtučnené práškové mlieko.
(2)
V nariadení Komisie (ES) č. 214/2001 (2) sa ustanovujú podrobné pravidlá týkajúce sa verejnej intervencie na trhu s odtučneným práškovým mliekom.
(3)
S ohľadom na súčasnú a predvídateľnú situáciu na trhu, pre ktorú sú typické nízke ceny mliečnych výrobkov, a najmä sušeného odstredeného mlieka, v spojitosti s problémami pri získavaní obchodných úverov pre bežnú prevádzku v mliekarenskej výrobe je vhodné urýchliť platby za predaj sušeného odstredeného mlieka do intervencie. Súčasné platobné obdobie v dĺžke 120 - 140 dní by sa preto malo znížiť na 45 - 65 dní. Tým by došlo k harmonizácii všetkých platobných období pre intervenčné výrobky v mliekarenskom odvetví.
(4)
Nariadenie (ES) č. 214/2001 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Nariadenie (ES) č. 214/2001 sa mení a dopĺňa takto:
1.
Článok 8 sa nahrádza takto:
„Článok 8
Intervenčná agentúra zaplatí za prevzaté odtučnené práškové mlieko medzi 45. a 65. dňom odo dňa prevzatia za predpokladu, že sa preukáže, že spĺňa požiadavky ustanovené v článku 2.“
2.
V článku 20 sa odsek 1 nahrádza takto:
„1. Intervenčná agentúra zaplatí úspešnému uchádzačovi cenu uvedenú v jeho ponuke podľa článku 15 ods. 2 písm. c) medzi 45. a 65. dňom nasledujúcim po dni, keď sa odtučnené práškové mlieko prevzalo, za predpokladu, že sa preukáže, že je v súlade s článkom 2 ods. 1, 2, 3, 5, 6 a 7 a článkom 15 ods. 3 písm. a).“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa na verejné súťaže, pri ktorých lehota stanovená v článku 14 ods. 2 nariadenia (ES) č. 214/2001 nastane po dátume nadobudnutia účinnosti tohto nariadenia.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. júna 2009